Diari Oficial de la Generalitat Valenciana


Sumari del DOGV 4470, del 31-03-2003 (2003/3716)

ACORD de 25 de març de 2003, del Consell de la Generalitat, pel qual s'establix les remuneracions aplicables per a determinades activitats d'extracció i trasplantament d'òrgans i teixits, en la detecció precoç del càncer de mama i per la prestació d'activitat en accidents disbàrics i intoxicació per monòxid de carboni o altres assistències urgents no demorables.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4470

Data del DOGV
:   31-03-2003

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2003/3716


Data del document
:   25-03-2003

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * càncer
    * trasplantament d'òrgans
    * remuneració del treball
    * cirurgia
    * especialitat mèdica
    * professió sanitària

ACORD de 25 de març de 2003, del Consell de la Generalitat, pel qual s'establix les remuneracions aplicables per a determinades activitats d'extracció i trasplantament d'òrgans i teixits, en la detecció precoç del càncer de mama i per la prestació d'activitat en accidents disbàrics i intoxicació per monòxid de carboni o altres assistències urgents no demorables. [2003/X3716]
  
El Consell de la Generalitat, en la reunió del dia 25 de març de 2003, va adoptar l'acord següent:
  
L'Acord de 10 de desembre de 1996 del Consell de la Generalitat, publicat en el Diari Oficial de la Generalitat Valenciana (DOGV) nº 2901, de 2 de gener de 1997, va establir les retribucions aplicables per a determinades activitats d'extracció i implantació d'òrgans i teixits, i unes altres en la detecció precoç del càncer de mama.
  
No obstant això, el temps transcorregut des de l'entrada en vigor d'eixe acord sense que s'hagen modificat les quantitats econòmiques previstes per a cada intervenció, així com la iniciació de noves activitats de donació i trasplantament de teixits, que no podien fer-se en el moment de l'aprovació de l'acord, fan necessària la seua modificació.
  
Igualment, la posada en marxa de la Unitat Terapèutica Hiperbàrica, també implica la necessitat d'establir la remuneració per a estes actuacions concretes, que han de fer-se fora de l'horari ordinari i d'atenció continuada del treballador, i l'execució de la qual no admet demora.
  
Per tot això, d'acord amb l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, previ informe favorable de l'Àrea Jurídica de la Conselleria de Sanitat, i després d'haver sigut negociat en la Mesa Sectorial de Sanitat, de conformitat amb el que preveu l'article 32.b) de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, a proposta del conseller de Sanitat, el Consell de la Generalitat
  
ACORDA
  
Primer
  
Aprovar els texts íntegres, que figuren com a annexos I, II i III, recollits en el document subscrit entre la Conselleria de Sanitat i les Centrals Sindicals de Mesa Sectorial, que fixen i actualitzen les retribucions aplicables per a les activitats d'extracció i trasplantament d'òrgans i teixits, altres de radiodiagnòstic en la detecció precoç del càncer de mama, i de les Unitats de Terapèutica Hiperbàrica.
  
Segon
  
Les presents retribucions produiran efectes econòmics a partir del dia de la publicació del present acord.
  
Tercer
  
Ordenar la publicació en el Diari Oficial de la Generalitat Valenciana.
  
València, 25 de març de 2003
  
El vicepresident i secretari del Govern Valencià,
  
JOSÉ JOAQUÍN RIPOLL SERRANO
  
ANNEX I
  
Retribucions aplicables per a determinades activitats d'extracció i trasplantament d'òrgans i teixits.
  
En el present annex es determinen les retribucions per a actuacions concretes d'extracció i trasplantament d'òrgans i teixits que hagen de fer-se fora de l'horari ordinari i d'atenció continuada del treballador, i l'execució de les quals no admet demora.
  
1r. Extraccions d'òrgans i teixits i trasplantaments d'òrgans.
  
Les activitats retribuïbles per este concepte són les relacionades directament amb la detecció i manteniment dels donants potencials, l'obtenció d'òrgans, el posterior trasplantament i les especials en el seguiment del pacient fins a l'alta hospitalària.
  
Els equips directius de cada centre han de distribuir les quantitats globals, tenint en compte la composició dels equips, el nombre de professionals que participen i les activitats exercides per cada un dels seus membres, una vegada consultat l'equip de coordinació de trasplantaments i, si és procedent, la comissió de trasplantaments.
  
Les quantitats econòmiques que han de distribuir els centres hospitalaris són les següents:
  
1. Per extracció d'òrgans i teixits
  
a) Per extracció renal: 2.949,78 euros.
  
b) Per extracció cardíaca: 2.949,78 euros.
  
c) Per extracció de cor per a vàlvules: 781,86 euros- que es distribuiran a parts iguals entre el centre que fa l'extracció i el que fa la dissecció i preparació de l'empelt.
  
d) Per extracció pulmonar: 2.949,78 euros.
  
e) Per extracció hepàtica: 2.949,78 euros.
  
f) Per extracció de pàncrees: 2.949,78 euros.
  
g) Per extracció de còrnia: 184,80 euros per cada còrnia.
  
h) Per extracció de pell: 177,69 euros.
  
i) Per extracció de cada peça òssia o osteotendinosa: 142,16 euros.
  
j) Per extracció de segments vasculars: 142,16 euros.
  
Quan d'un sol donant es facen extraccions incloses en algunes de les lletres anteriors, la quantitat que es percebrà ha de ser la suma de les reflectides en les lletres corresponents.
  
La realització d'una extracció que necessite el desplaçament de professionals des de l'hospital receptor a l'hospital generador, es remunera de la manera següent:
  
- Extracció cardíaca i pulmonar, dins de la Comunitat Valenciana: 1.066,19 euros.
  
- Extracció cardíaca i pulmonar fora de la Comunitat Valenciana: 1.250,99 euros.
  
- Extracció hepàtica dins de la Comunitat Valenciana: 1.421,57 euros.
  
- Extracció hepàtica fora de la Comunitat Valenciana: 1.691,68 euros.
  
- Extracció de pàncrees dins de la Comunitat Valenciana: 1.066,19 euros.
  
- Extracció de pàncrees fora de la Comunitat Valenciana: 1.250,99 euros.
  
2. Per explantament fallit, és a dir, extracció no feta en detectar-se peroperatòriament la inutilitat de l'òrgan per al trasplantament
  
a) El deu per cent de les quantitats assignades en les corresponents lletres de l'apartat 1), si l'explantament fallit es du a terme en l'hospital on els professionals treballen habitualment.
  
b) El vint per cent d'estes mateixes quantitats, si els professionals han de desplaçar-se per a això a un altre hospital de la Comunitat Valenciana, que es distribuiran a parts iguals entre el centre on es fa l'explantament i el centre del qual procedixen els professionals desplaçats.
  
3. Per trasplantament d'òrgans
  
a) Per trasplantament renal: 4.406,90 euros.
  
b) Per trasplantament birenal: 8.813,79 euros.
  
c) Per trasplantament renal infantil: 8.813,79 euros.
  
d) Per trasplantament pulmonar: 5.508,61 euros.
  
e) Per trasplantament bipulmonar: 8.813,79 euros.
  
f) Per trasplantament cardíac: 5.508,61 euros.
  
g) Per trasplantament hepàtic: 8.813,79 euros.
  
h) Per trasplantament de pàncrees: 5.508,61 euros.
  
Les quantitats descrites en els apartats 1, 2 i 3, s'entenen com a quantitats globals que ha de percebre cada centre, i inclouen la retribució corresponent a tot el personal mèdic, d'infermeria, tècnic, etcètera, que es considere necessari per a la realització d'estes extraccions o trasplantaments, entenent-se compreses les retribucions corresponents a la localització o atenció continuada.
  
Els equips de trasplantaments s'entenen conformats tant pels professionals que participen en la detecció i manteniment dels possibles donants, com pels que participen en l'obtenció d'òrgans, posterior trasplantament, les activitats especials en el seguiment dels pacients fins a l'alta hospitalària i professionals que facen la tipificació tissular i criopreservació.
  
2n. Equips de coordinació
  
Les retribucions corresponents als equips de coordinació s'establixen en les quanties anuals següents:
  
a) Centres d'extracció: 2.203,44 euros.
  
b) Centres d'extracció amb servici de neurocirurgia: 5.508,61 euros.
  
c) Centres d'extracció i trasplantament monoorgànic: 7.321,12 euros.
  
d) Centres d'extracció i trasplantament multiorgànic: 8.813,79 euros.
  
e) Coordinació dels bancs d'òrgans i teixits, i coordinació autonòmica: 8.813,79 euros.
  
f) Coordinació sectorial: 1.157,70 euros.
  
Els equips de coordinació podran participar, a més a més, de les retribucions establides per cada acte d'explantament o trasplantament, quan així ho establisca la direcció d'hospital o direcció mèdica, a proposta de la comissió de trasplantaments del centre.
  
3r. Tipificació tissular i criopreservació
  
1. Per tipificació del donant i prova encreuada en trasplantaments renals, les retribucions per cada sessió, s'establixen en:
  
a) Separació de limfòcits del cadàver de sang perifèrica i/o melsa i tipificació als antígens HLA, classe I i II, amb dues bateries diferents: 219,66 euros.
  
b) Estudi de sèrums històrics en prova encreuada amb els limfòcits T i B del cadàver: 177,78 euros.
  
c) Revisar tipificacions i estudi serològic. Posteriorment llistar pacients mes idonis i comunicar-ho a l'hospital respectiu: 240,15 euros.
  
2. Per activitats de criopreservació, consistents en:
  
- Processar mostres de teixits per a trasplantaments.
  
- Descongelació i preparació del material necessari per a trasplantament multiorgànic.
  
- Afèresi i medul·la òssia de pacients per a trasplantament.
  
a) Diplomats en infermeria: 397,43 euros.
  
b) Tècnics especialistes en laboratori: 337,17 euros.
  
4t. Personal participant
  
En la realització de les actuacions ressenyades anteriorment podrà participar, segons requerisca l'índole de cada una d'elles, el personal següent:
  
a) Professionals dels centres hospitalaris en què es facen extraccions d'òrgans i teixits, i trasplantaments d'òrgans.
  
b) Equips de coordinació en centres d'extracció o trasplantaments d'òrgans i teixits, coordinació de bancs d'òrgans i teixits, coordinació sectorial i coordinació autonòmica.
  
c) Professionals que facen la tipificació tissular i la criopreservació en els centres acreditats per a això.
  
d) L'equip de trasplantaments mínim estarà compost, almenys, per personal facultatiu i d'infermeria.
  
5è. Condicions d'aplicació
  
Les remuneracions assenyalades en els punts i apartats anteriors només correspondran per la realització de les activitats que les generen fora de l'horari ordinari i d'atenció continuada del professional.
  
6è. Vigència
  
El present acord tindrà vigència fins el 31 de desembre del 2003, i quedarà prorrogat per terminis d'un any, de forma condicionada a la retenció de crèdit en l'exercici posterior, excepte denúncia expressa d'alguna de les parts firmants, que ha d'efectuar-se amb antelació d'un mes a l'acabament.
  
Els imports establits s'incrementaran anualment en igual import que l'establit en els pressuposts generals de l'Estat per a les retribucions dels empleats públics.
  
7è. Comissió de seguiment i avaluació
  
En cada centre hospitalari i en el Centre de Transfusions de la Comunitat Valenciana es crearà una Comissió de Seguiment amb l'objectiu de vetlar pel compliment del present acord i avaluar els resultats dels programes i projectes objecte de l'acord.
  
La Comissió de Seguiment del centre tindrà una composició paritària entre la direcció de l'hospital o el Centre de Transfusions de la Comunitat Valenciana, i si no n'hi ha, la direcció mèdica i els sindicats amb representació en la Mesa Sectorial de Sanitat.
  
La Comissió es reunirà com a mínim amb una periodicitat semestral i tindrà com a funcions generals:
  
a) El control i seguiment de les activitats que s'hagen de fer, vetlar pel compliment dels objectius i de la normativa vigent en matèria d'extracció o trasplantaments d'òrgans i teixits.
  
b) Col·laborar amb la direcció de l'hospital o Centre de Transfusions de la Comunitat Valenciana i si no n'hi ha, amb la direcció mèdica, en tots aquells assumptes derivats de les activitats relacionades amb el contingut d'este acord, en cada centre.
  
8è. Comissió paritària
  
Es constituirà una Comissió paritària, composta per un representant de cada sindicat amb representació en la Mesa Sectorial de Sanitat, i igual nombre per part de la Conselleria de Sanitat, que es reuniran com a mínim anualment i s'encarregaran de vetlar pel compliment del present acord en tots i cada un dels seus punts.
  
ANNEX II
  
Càncer de mama
  
La detecció precoç del càncer de mama, mitjançant el cribratge mamogràfic poblacional de les dones de la població diana, amb l'objectiu de reduir la mortalitat per esta causa, s'inicià a la Comunitat Valenciana en 1992 i s'ha anat ampliant de forma que des de 2001 es presta este servici al 100% de les dones entre 45 i 65 anys, i s'està ampliant progressivament fins als 69 anys, amb resultats satisfactoris quant a participació, taxa de detecció, i altres estàndards internacionals de qualitat, entre ells els fisicotècnics.
  
El cribratge poblacional de càncer de mama es desenvolupa des de les Unitats de Prevenció de Càncer de Mama (en avant, UPCM), unitats específiques o mixtes hospitalàries, i requerix ser complementat per diversos professionals en els servicis de radiologia mitjançant activitats que diferixen de les realitzades habitualment en els dits servicis.
  
Amb l'objecte de mantindre esta activitat durant 2003, el present text té com a finalitat unificar els criteris que han de regir la retribució de tals actuacions per al personal dels servicis de radiodiagnòstic, o de les UPCM, derivades de la seua participació en el programa de prevenció de càncer de mama de la Comunitat Valenciana durant 2003.
  
Esta remuneració retribuirà la participació en actuacions concretes del cribratge de càncer de mama, realitzades fora de l'horari ordinari i d'atenció continuada del treballador, de manera que l'activitat dels servicis de radiologia no resulte compromesa. Quant a les exploracions complementàries generades pel cribratge, han d'incloure's dins de l'activitat pròpia del servici de radiologia.
  
1r. Personal participant
  
El personal que pot participar en estes activitats específiques és el següent:
  
1. Radiòlegs que fan la 2a lectura mamogràfica d'UPCM.
  
2. Radiòlegs i altres tipus de personal (diplomats en infermeria, tècnics especialistes en radiologia, auxiliars d'infermeria, auxiliars administratius...) que fan sessions de cribratge en UPCM hospitalàries mixtes, i de forma excepcional en altres unitats que ho requerisquen, després de l'autorització de la Comissió de Coordinació per a la Prevenció del Càncer de Mama a la Comunitat Valenciana.
  
3. Coordinador i assessors radiològics a la Comunitat Valenciana.
  
2n. Condicions generals per als radiòlegs segons lectors d'UPCM
  
1. Es consideren activitats retribuïbles per este concepte les segones lectures de les mamografies la primera lectura de les quals l'han feta els metges lectors de les UPCM, amb menys d'una setmana de demora des que la dona és revisada en la unitat; i aquelles necessàries per a la garantia de qualitat de la lectura.
  
2. El segon lector en cada UPCM ha de ser designat per la Comissió de Coordinació per a la Prevenció del Càncer de Mama a la Comunitat Valenciana.
  
3. La segona lectura ha de ser sempre feta pel mateix radiòleg en cada UPCM, exceptuant els períodes de vacances, d'incapacitat laboral transitòria o altres excepcionals, després de l'autorització de la Comissió de Coordinació per a la Prevenció del Càncer de Mama a la Comunitat Valenciana.
  
4. La retribució de cada radiòleg per estes activitats es fa per un valor màxim de 10.299 euros bruts a l'any per a cada UPCM, corresponents a la segona lectura de 7.000 dones participants en la UPCM. Esta quantitat es fa efectiva de forma mensual, proporcionalment a l'activitat feta cada mes.
  
5. Anualment, i a partir de la informació subministrada per la Direcció General de Salut Pública, si alguna UPCM ha superat les 7.000 participants a l'any, es retribuirà per l'excés a raó de 169,19 euros per cada 100 participants.
  
3r. Condicions generals per a les sessions de cribratge
  
1. Les UPCM mixtes hospitalàries s'ubiquen en centres hospitalaris, amb dedicació parcial al cribratge del mamògraf i de part del personal del servici de radiologia i si és procedent d'altres UPCM, complementades amb el suport del Centre de Salut Pública de l'àrea. Les seues activitats, desenvolupades pels corresponents professionals segons la seua qualificació, inclouen:
  
- Primera lectura de plaques; exploració, proves complementàries, aportar a les dones la informació necessària sobre els resultats i formalitzar la història. És el responsable del programa en la unitat.
  
- Projeccions mamogràfiques, revelatge de plaques, valoració de la qualitat tècnica i manteniment dels aparells.
  
- Verificar la filiació i formalitzar la primera part de la història; informar de la pròxima cita i de l'enviament de resultats; donar suport en el procés de la mamografia i en les activitats clíniques.
  
2. La seua quantia depén del nombre de sessions de cribratge realitzades, en funció del nombre de dones de la població diana assignada. Cada sessió ha d'estudiar un mínim de 40 dones.
  
3. El nombre i la qualificació dels professionals participants en sessions de cribratge en cada UPCM mixta hospitalària i en altres que excepcionalment ho requerisquen ha de ser aprovat per la Comissió de Coordinació per a la Prevenció del Càncer de Mama a la Comunitat Valenciana.
  
4. La quantia de les retribucions per a cada sessió s'establix en:
  
- Radiòlegs: 169,19 euros.
  
- Diplomats en infermeria: 109,98 euros.
  
- Tècnics especialistes: 71,48 euros.
  
- Auxiliars d'infermeria: 65,98 euros.
  
- Auxiliars administratius: 65,98 euros.
  
4t. Coordinador i assessors radiològics de la comunitat valenciana
  
1. Les seues activitats inclouen: formació continuada dels metges lectors, vigilància dels aspectes tècnics radiològics de les unitats, i garantia de qualitat de les lectures mamogrà-fiques.
  
2. Estes activitats suposen una dedicació aproximada del coordinador radiològic, amb les unitats actuals, entre cinc i sis sessions de 5 hores al mes, durant onze mesos, i el cost màxim anual és de 10.151,24 euros.
  
3. D'altra banda, les terceres lectures necessàries per al control de qualitat radiològic i fisicotècnic, i per a projectes d'investigació institucionals, fetes pel coordinador i l'assessor radiològic després de l'autorització de la Comissió del Programa, es retribuiran a raó de 146 euros per cada 100 dones estudiades, per una quantia màxima anual de 10.299 euros.
  
5è. Condicions d'aplicació
  
Les remuneracions assenyalades en els punts i apartats anteriors només correspondran per la realització de les activitats que les generen fora de l'horari ordinari i d'atenció continuada del professional.
  
6è. Vigència
  
El present acord tindrà vigència fins al 31 de desembre del 2003, i queda prorrogat per terminis d'un any, de forma condicionada a la retenció de crèdit en l'exercici posterior, excepte denúncia expressa d'alguna de les parts firmants, que ha d'efectuar-se amb l'antelació d'un mes a la finalització.
  
Els imports establits s'incrementaran anualment en igual import que l'establit en els pressuposts generals de l'Estat per a les retribucions dels empleats públics.
  
7è. Comissió paritària
  
Es constituirà una Comissió paritària, composta per un representant de cada sindicat amb representació en la Mesa Sectorial de Sanitat, i igual nombre per part de la Conselleria de Sanitat, que s'ha de reunir com a mínim semestralment o a proposta de qualsevol de les parts, i que s'encarrega de vetlar pel compliment del present acord en tots i cada un dels seus punts.
  
ANNEX III
  
Unitats de terapèutica hiperbàrica.
  
La posada en marxa de la Unitat Terapèutica Hiperbàrica significa la prestació d'una nova activitat d'alta tecnificació, el desenvolupament i aplicació de la qual exigix que el personal que faça esta activitat tinga una formació especialitzada i experiència acreditada en Medicina Subaquàtica i Hiperbàrica.
  
Esta major formació exigida per a l'acompliment d'esta activitat, que implica que només puga prestar-se per personal especialista, així com el fet que els servicis que s'han de prestar puguen tindre lloc qualsevol dia i a qualsevol hora, impliquen la necessitat d'establir la remuneració per a estes actuacions concretes, que han de fer-se fora de l'horari ordinari i d'atenció continuada del treballador, i l'execució de la qual no admet demora.
  
1r. Activitats retribuïbles
  
Les activitats retribuïbles per este concepte són les que fan les Unitats de Terapèutica Hiperbàrica, fora de la seua jornada ordinària i d'atenció continuada.
  
2n. Retribucions
  
Per cada accident disbàric o intoxicació per monòxid de carboni o una altra assistència urgent no demorable, s'establix un import global, per a tota la unitat, de 613,03 euros.
  
Esta quantitat es distribuirà per l'equip de direcció de l'hospital, consultat el responsable de la Unitat Terapèutica Hiperbàrica i d'acord amb els criteris establits per la comissió terapèutica hiperbàrica que es constituïsca, tenint en compte la composició de l'equip, el nombre de professionals que hi participen i les activitats exercides per cada un dels seus membres.
  
3r. Vigència
  
El present acord tindrà vigència fins al 31 de desembre del 2003, i quedarà prorrogat per terminis d'un any, de forma condicionada a la retenció de crèdit en l'exercici posterior, excepte denúncia expressa d'alguna de les parts firmants, que ha d'efectuar-se amb una antelació mínima d'un mes a la seua finalització.
  
Els imports establits s'incrementaran anualment en igual import que l'establit en els pressuposts generals de l'Estat per a les retribucions dels empleats públics.
  
4t. Comissió de terapèutica hiperbàrica
  
En cada centre hospitalari on hi haja una Unitat Terapèutica Hiperbàrica es crearà una Comissió de terapèutica hiperbàrica, amb l'objectiu de vetlar pel compliment del present acord i avaluar els resultats dels programes i projectes objecte de l'acord.
  
La Comissió de Seguiment del centre ha de tindre una composició paritària entre la direcció de l'hospital o, si no n'hi ha, la direcció mèdica i els sindicats amb representació en la Mesa Sectorial de Sanitat.
  
La Comissió es reunirà com a mínim amb una periodicitat semestral i tindrà com a funcions generals:
  
a) El control i seguiment de les activitats que s'han de dur a terme i vetlar pel compliment dels objectius .
  
b) Col·laborar amb la direcció de l'hospital, i, si no n'hi hi haguera, amb la direcció mèdica, en tots aquells assumptes derivats de les activitats relacionades amb el contingut d'este acord.